钦定古今图书集成/理学汇编/文学典/第106卷 > 卢柟
## 钦定古今图书集成/理学汇编/文学典/第106卷 > 卢柟

按《明外史》本传：“柟字少楩，濬县人。家素封，输赀为国学生，博闻强记，落笔数千言。为人跅弛，好使酒骂座
常为具召邑令，日晏不至，柟大怒，彻席灭炬而卧。令
至，柟已大醉，不具宾主礼。会柟役夫被搒，他日墙压
死，令即捕柟，论死系狱，破其家。里中儿为狱卒，恨柟，
笞之数百，谋以土囊压杀之，为他卒救解。柟居狱中”，
益读所携书，作《幽鞫》《放招》二赋，词旨沈郁。谢榛携入
京师，见诸贵人泣诉其冤状曰：“生有一卢，柟不能救，
乃从千古哀沅而吊湘乎？”平湖陆光祖选得濬令，因
榛言，平反其狱。柟出走谒榛，榛方客赵康王所。王立
召见，柟礼为上宾。诸宗人以王故争客柟，柟酒酣，骂
座如故。及光祖为南京礼部郎，柟往访之，因遍游吴、
会，无所遇。还，益落魄嗜酒，病三日卒。柟《骚》赋最为王
世贞所称，诗亦豪放，如其为人。